**Β’ ΕΠΕΙΣΟΔΙΟ (στ. 576-1219)**

**ΔΟΜΗ ΕΠΕΙΣΟΔΙΟΥ**

* **Επιπάροδος** (576-587): ΧΟΡΟΣ

Ο Χορός βγαίνει από το παλάτι και παίρνει θέση στην ορχήστρα. Έχουμε μία από τις σπάνιες περιπτώσεις που ο χορός επανέρχεται. Εισέρχεται πρώτος στην ορχήστρα και δίνει σε γενικές γραμμές τις πληροφορίες που τους έδωσε η Θεονόη. Ο Μενέλαος βρίσκεται κρυμμένος πίσω από τον τάφο του Πρωτέα.

* **1η Σκηνή** (588-658): ΕΛΕΝΗ – ΜΕΝΕΛΑΟΣ

**ΜΥΘΟΣ**: H Ελένη αντιλαμβάνεται την παρουσία του Μενέλαου και τρέχει να σωθεί στον τάφο του Πρωτέα. Μέσα από τη στιχομυθία της μαζί του φτάνει στην αναγνώριση και του εξηγεί το σχέδιο της Ήρας για εκείνην και το είδωλό της, ο Μενέλαος όμως βρίσκεται σε σύγχυση και θεωρεί ότι αυτή που έχει μπροστά του απλώς μοιάζει στην Ελένη.

**ΑΝΤΙΘΕΣΗ ΑΝΑΜΕΣΑ ΣΤΟ ΕΙΝΑΙ ΚΑΙ ΤΟ ΦΑΙΝΕΣΘΑΙ**: Η Ελένη νομίζει ότι την κυνηγάει κάποιος άνθρωπος του Θεοκλύμενου, ενώ ο Μενέλαος ότι βλέπει φαντάσματα. Αρχικά, λοιπόν, οι ήρωες συναντώνται αλλά δεν αναγνωρίζονται. Γιατί;.

|  |  |
| --- | --- |
| ΕΛΕΝΗ | ΜΕΝΕΛΑΟΣ |
| Τι γνωρίζει και από ποιον;  | Τι γνωρίζει και από ποιον; |
| Θα έπρεπε να αναγνωρίσει αμέσως τον Μενέλαο; | Θα έπρεπε να αναγνωρίσει αμέσως την Ελένη ή είναι φυσιολογικό να αντιδρά έτσι; |
| Τι την εμποδίζει; Η λογική ή οι αισθήσεις της; | Τι τον εμποδίζει; Η λογική ή οι αισθήσεις της; |

Η αναγνώριση καθυστερεί, επειδή οι ήρωες μένουν στα φαινόμενα. Επομένως, ακόμη και οι κάτοχοι της γνώσης μπορούν να απατηθούν από τα φαινόμενα. Με την καθυστέρηση της αναγνώρισης δημιουργείται **δραματική επιβράδυνση.**

**ΑΝΑΓΝΩΡΙΣΗ**: «η μετάβαση από την άγνοια στη γνώση». Εδώ συντελείται μερική αναγνώριση. Η Ελένη σύντομα αναγνωρίζει το Μενέλαο, ενώ αυτός αρνείται να την πιστέψει. Εδώ η αναγνώριση στηρίζεται σε ένα διανοητικό παιχνίδι και όχι σε σημάδια ή μυστικά των συζύγων. Συγκεκριμένα, στηρίζεται στις πληροφορίες της Θεονόης, στην εξωτερική ομοιότητα και στην ομολογία του ίδιου του Μενελάου. Γενικά, η αναγνώριση είναι κάπως βιαστική και άτεχνη και η αντίδραση της Ελένης χλιαρή και ψυχρή.

Μετά την αναγνώριση παύει η αντίθεση ανάμεσα στο είναι και στο φαίνεσθαι.

**ΟΨΙΣ**

Ο ρακοφορεμένος Μενέλαος έκπληκτος αντικρίζει την Ελένη, βγαίνει απ’την κρυψώνα του κι αρχίζει να την κυνηγάει. Εκείνη κατορθώνει να φτάσει στον τάφο του Πρωτέα και νιώθει ασφαλής.

**ΔΙΑΝΟΙΑ**

«τ’ όνομα ολούθε πάει, όχι το σώμα»: η φήμη ταξιδεύει παντού, αντίθεση ανάμεσα στο είναι και το φαίνεσθαι, άλλο το τι λέγεται για έναν άνθρωπο κι άλλο η πραγματική του υπόσταση

«Θεοί! Θεϊκό ’ναι να ’βρεις τους δικούς σου» (στ.622): η Ελένη αποδίδει στους θεούς την ευτυχία της

**ΗΘΟΣ**

Ο Μενέλαος δε δέχεται ότι είναι η Ελένη απέναντί του αν και τα στοιχεία που διαθέτει είναι: η εξωτερική ομοιότητα, η ομολογία της ίδιας της Ελένης, η μαρτυρία της γερόντισσας, και η εχθρότητα του Θεοκλύμενου απέναντι στους Έλληνες. Μην ξεχνάμε βέβαια πως αυτό που του ζητείται να πιστέψει δεν είναι κάτι απλό. Αντίθετα, είναι μια πραγματικότητα που αναιρεί τη μέχρι τότε δική του πραγματικότητα, τη δική του αλήθεια, που την έχει πληρώσει με πόλεμο, με την απώλεια τόσων συντρόφων, με τόση δυστυχία. («Της Τροίας τους μόχθους, όχι εσέ πιστεύω»). Βέβαια, μπροστά στις τόσες αποδείξεις θα έπρεπε να έχει αρχίσει να αναρωτιέται τουλάχιστον. Ο Ευριπίδης όμως επιλέγει να τον παρουσιάσει σε σύγχυση, δύσπιστο, πεισματάρη και επιπόλαιο, ίσως και αφελή, με απλοϊκή σκέψη, ώστε να οργανώσει την επόμενη σκηνή με τον αγγελιαφόρο και να προσδώσει δραματική ένταση στην ολοκλήρωση της αναγνώρισης.

Η Ελένη παραμένει πιστή στον Μενέλαο και πασχίζει να σωθεί από τα δίχτυα του ανθρώπου που πιστεύει πως θέλει να την οδηγήσει σ’ αυτόν και να διατηρήσει την τιμή και την αξιοπρέπειά της. Είναι οξύνους, αναγνωρίζει αμέσως την ταυτότητα του Μενελάου παρά τη ρακοφορία του. Στην πορεία πασχίζει να τον πείσει για την ταυτότητά της και απελπίζεται.

Αναδεικνύεται έτσι για ακόμη μια φορά **η τραγικότητά της**: ενώ τον περίμενε τόσα χρόνια, τον έχει μπροστά της και τον χάνει άλλη μία φορά.

**Διακύμανση συναισθημάτων/ψυχολογικές μεταπτώσεις της ηρωίδας**: ανακούφιση, ελπίδα και προσμονή μετά τις αποκαλύψεις της Θεονόης, ανέλπιστη χαρά μετά την αναγνώριση, απελπισία μετά την άρνηση του Μενέλαου να την πιστέψει.

**ΤΡΑΓΙΚΗ ΕΙΡΩΝΕΙΑ**

Μόλις τελειώσουν τα βάσανά του, θα φτάσει στην Αίγυπτο (στ. 593-4), λέει η Ελένη για τον Μενέλαο, κι αυτός βρίσκεται δίπλα της. ( **τραγική ειρωνεία**- αυτός βρίσκεται δίπλα της).

* **2η Σκηνή** (659-840): ΑΓΓΕΛΙΑΦΟΡΟΣ – ΜΕΝΕΛΑΟΣ – ΕΛΕΝΗ – ΧΟΡΟΣ

**ΜΥΘΟΣ**

Την κρίσιμη στιγμή εμφανίζεται ο αγγελιαφόρος ταραγμένος, για να αποκαλύψει πως η «Ελένη» που είχαν στη σπηλιά χάθηκε πετώντας στον αιθέρα. Απευθύνεται στους Έλληνες, που πολέμησαν μάταια για ένα είδωλο και αποκαθιστά το όνομα της Ελένης. Όταν αντικρίζει την Ελένη, φοβάται πως είναι η Ελένη της σπηλιάς κι ετοιμάζει πάλι κάποιο ύπουλο σχέδιο.

Παρεμβαίνει ο Μενέλαος, αντιλαμβάνεται ότι η Ελένη του είχε πει την αλήθεια και η αναγνώριση ολοκληρώνεται. Οι ήρωες εκφράζουν τα συναισθήματά τους.

Η Ελένη αφηγείται τις συμφορές της στο παρελθόν. Ο αγγελιαφόρος την αναγνωρίζει. Ο Μενέλαος του δίνει εντολή να ειδοποιήσει τους συντρόφους του να είναι σε ετοιμότητα.

**Ο ΡΟΛΟΣ ΤΟΥ ΑΓΓΕΛΙΑΦΟΡΟΥ**: οδηγεί στην ολοκλήρωση της αναγνώρισης και στην αποκατάσταση του ονόματος της Ελένης, γίνεται η φωνή των ιδεών του Ευριπίδη για την ανθρώπινη αξιοπρέπεια και την ψυχική ελευθερία, που δεν αναγνωρίζει δεσμά δουλείας, τη ματαιότητα του πολέμου και την αναξιοπιστία των μάντεων.

**ΔΙΑΝΟΙΑ**

Ο αγγελιαφόρος δικαιώνει τον χαρακτηρισμό του Ευριπίδη ως «από σκηνής φιλοσόφου».: Η ματαιότητα του πολέμου (στ.777-783), «δυσκολονόητος ο θεός», ευμετάβλητη η τύχη των ανθρώπων (στ. 786-798), καλός δούλος αυτός που σέβεται τα αφεντικά του και συμπάσχει μαζί τους (στ. 803-810), η αναξιοπιστία της μαντικής τέχνης (στ. 823-837) και η δύναμη της ανθρώπινης λογικής (στ. 835-837)

**ΗΘΟΣ**

Ο αγγελιαφόρος εμφανίζεται με ήθος που ξεπερνά την κοινωνική του θέση. Υψώνει φωνή εσωτερικής ελευθερίας και αξιοπρέπειας, που του υποβάλλει πίστη, σεβασμό και συμπάθεια στις χαρές και τα βάσανα του αφεντικού του. Έχει έντονη κριτική ικανότητα και λογική σκέψη. Παρά την απλοϊκότητα και τη σωματική του ανελευθερία, εκφράζει υψηλά νοήματα.

Ο Μενέλαος εμφανίζεται με το ηρωικό ήθος του ομηρικού έπους. Μαχητικός, αποφασιστικός, έτοιμος για νέους αγώνες.

**ΟΨΙΣ**

Ο αγγελιαφόρος αποκαλείται «γέροντας» (στ. 777). Εισέρχεται από τη δεξιά πάροδο (λιμάνι). Η Ελένη χύνεται στην αγκαλιά του Μενέλαου, λύνει τα μαλλιά της και κλαίει από ευτυχία (στ.690-700).

**ΑΝΑΓΝΩΡΙΣΗ**

Επιτέλους ολοκληρώνεται η αναγνώριση και παύει για τους ήρωες η αντίθεση ανάμεσα στο είναι και στο φαίνεσθαι.

Ακολουθούν: α) εκδήλωση συναισθημάτων (στ. 690-725)

β) αναδρομή στο παρελθόν ώστε οι δυο ήρωες να συμπληρώσουν τα κενά τους (στ.726-772) και **στην επόμενη σκηνή** στ. 838-884

γ) η αναφορά στο μέλλον: το πρόβλημα της σωτηρίας (885-941)

* **3η Σκηνή** (841-941): ΕΛΕΝΗ – ΜΕΝΕΛΑΟΣ – ΧΟΡΟΣ

**ΜΥΘΟΣ**

Ο Μενέλαος αφηγείται σύντομα τις περιπέτειές του και μαθαίνει για τον επικείμενο γάμο της Ελένης. Οι δυο ήρωες συνειδητοποιούν ότι προϋπόθεση για τη σωτηρία τους είναι η σύμπραξη της Θεονόης, να κρατήσει δηλ. μυστική την παρουσία του Μενέλαου από τον αδερφό της. Σε αντίθετη περίπτωση, αποφασίζουν να σκοτωθούν.

* **4η Σκηνή** (942-1139): ΘΕΟΝΟΗ-ΕΛΕΝΗ-ΜΕΝΕΛΑΟΣ-ΧΟΡΟΣ

**ΜΥΘΟΣ**

Εμφανίζεται η Θεονόη κι ενώ στην αρχή αποφασίζει να ενημερώσει τον Μενέλαο, στην πορεία πείθεται από τους λόγους της Ελένης και του Μενέλαου και τάσσεται με το δίκαιο, βοηθώντας τους δυο ήρωες με τη σιωπή της.

**ΗΘΟΣ**

Η Θεονόη, ανάμεσα σε δυο θεές, την Ήρα και την Αφροδίτη, ανάμεσα σε δυο αγάπες, τον αδελφό της και τους θεούς. Αρχικά, δείχνεται αδύναμη και σπεύδει να δώσει εντολή να ενημερωθεί ο Θεοκλύμενος. Σύντομα όμως, με την ικεσία της Ελένης και την έκκληση – απειλή του Μενέλαου, επιλέγει το ορθό, σύμφωνα με την ιδιότητά της αλλά και τον χαρακτήρα της. Τον σεβασμό στους θεούς, στο δίκαιο, στη μνήμη του πατρός.

**ΜΕΣΑ ΠΕΙΘΟΥΣ**

Αγώνας λόγων με δυο ρήτορες που βρίσκονται στο ίδιο στρατόπεδο και προσπαθούν να πείσουν το ίδιο πρόσωπο, τη Θεονόη.

1. Επίκληση στη λογική: χρήση επιχειρημάτων και τεκμηρίων
2. Επίκληση στο συναίσθημα: πρόκληση συναισθημάτων στον δέκτη
3. Επίκληση στο ήθος του ομιλητή, ώστε να αποδειχθεί ότι έχουν αξιοπιστία τα λόγια του

ή επίθεση στο ήθος του αντιπάλου, ώστε να αποδειχθεί αναξιόπιστος

ή επίκληση στην αυθεντία, ώστε να μην επιδέχεται αμφισβήτηση

Α. Ο ΛΟΓΟΣ ΤΗΣ ΕΛΕΝΗΣ

α. ευσέβεια στους θεούς, υπακοή στο δίκαιο και στην απόφαση των θεών να μείνει η Ελένη ασφαλής στην Αίγυπτο, μέχρι να την αναζητήσει ο άντρας της (λογική)

β. σεβασμός στη μνήμη του πατέρα της (συναίσθημα)

γ. ανάγκη αποκατάστασης του ονόματός της (ήθος)

δ. άδικος ο αδερφός της (επίθεση στο ήθος του αντιπάλου)

Β. Ο ΛΟΓΟΣ ΤΟΥ ΜΕΝΕΛΑΟΥ

α. το ηρωικό του ήθος και τα τρωικά του κατορθώματα δεν του επιτρέπουν να μείνει άπραγος (ήθος)

β. δικαιούται να πάρει πίσω τη γυναίκα του (λογική)

γ. ζητά τη συνδρομή του Πρωτέα και του Άδη (συναίσθημα)

δ. προσβολή στον Πρωτέα η άρνηση της βοήθειας (συναίσθημα)

ε. απειλή για την ασφάλεια του Θεοκλύμενου και της Ελένης (λογική)

**ΗΘΟΣ**

Η Θεονόη στέκεται αντάξιο τέκνο του Πρωτέα και της ιδιότητάς της ως μάντισσας, διαλέγοντας τον δύσκολο δρόμο γι’ αυτήν, να υπηρετήσει το δίκαιο και να σεβαστεί το θέλημα του πατρός της, πηγαίνοντας όμως ενάντια στον αδελφό της. Είναι γενναία και ευσεβής, αποφασισμένη να υποστεί τις συνέπειες των επιλογών της, προκειμένου να διατηρήσει την ακεραιότητά της και να πράξει το δίκαιο.

**ΔΙΑΝΟΙΑ**

Η αθανασία της ψυχής: στ. 1120-1123

Μόνο ο δίκαιος ευτυχεί: στ.1139

* **5η Σκηνή** (1140-1219): ΕΛΕΝΗ-ΜΕΝΕΛΑΟΣ

**ΜΥΘΟΣ**

Οι δυο ήρωες καταστρώνουν το σχέδιο της σωτηρίας. Η Ελένη προτείνει τον δόλο έναντι της κατά μέτωπο επίθεσης που προτείνει ο Μενέλαος. Θα πει στον Θεοκλύμενο πως ο Μενέλαος πέθανε, σύμφωνα με τον σύντροφό του που επέζησε, τον οποίο θα παραστήσει ο Μενέλαος, και θα ζητήσει καράβι να του προσφέρει νεκρικές σπονδές ανοιχτά στη θάλασσα, ώστε να διαφύγουν με αυτό στη Σπάρτη.

**ΗΘΟΣ**

Ο Μενέλαος φαίνεται για άλλη μια φορά επιπόλαιος και με απλοϊκή σκέψη, καθώς προσπαθεί να λύσει το πρόβλημα με τη σωματική του δύναμη, χωρίς να υπολογίσει τις συνέπειες. Αναγνωρίζει ωστόσο το δικαίωμα στην Ελένη να προτείνει το δικό της σχέδιο και αποδέχεται την υπεροχή του.

Η Ελένη επιστρατεύει τη λογική της και με πανέξυπνο τρόπο καταστρώνει μια δολοπλοκία που πιθανόν να οδηγήσει στη σωτηρία τους.

**ΔΙΑΝΟΙΑ**

«Αν σκέφτονται σωστά οι γυναίκες», στ.1157

Οι γυναίκες δεν είχαν δικαίωμα λόγου και θεωρούνταν κατώτερες του άνδρα, υποτιμημένες και ως προς τη λογική τους ικανότητα. Ο Ευριπίδης εδώ στηλιτεύει εμφανώς αυτή την αντίληψη.